මහනුවර නගර සංවර්ධන ව්‍යාපෘතිය යටතේ මහනුවර දිස්ත්‍රික්කය වෙනුවෙන් ඉදිකිරීමට යෝජිත අංගසම්පූර්ණ සම්මන්ත්‍රණ ශාලාව සඳහා ඉඩමක් ලබාදීමට පේරාදෙණිය විශ්වවිද්‍යලය එකඟතාවය පළකර ඇත.ඒ අනුව ඉදිරි දිනවලදී අදාළ ඉඩම නිරවුල් කර ගැනීමෙන් පසු සම්මන්ත්‍රණ ශාලාවේ ඉදිකිරීම් කටයුතු ආරම්භ කිරීමට නියමිතය.කොළඹින් පිට පළාත්වලද පහසුකම් ඉහළ නැංවීමේ අරමුණින් කොළඹ ඉදිකළ නෙළුම් පොකුණ රංග ශාලාව මෙන් දියුණු රංග ශාලා ගොඩනංවන බවට ජනාධිපතිතුමා පසුගිය අයවැයෙන් ඉදිරිපත් කළ යෝජනා අනුව මෙම සම්මන්ත්‍රණ ශාලාව ඉදිකෙරේ.අදාළ ඉදිකිරීම් කටයුතු සම්බන්ධීකරණය කිරීම සංස්කෘතික කටයුතු දෙපාර්තමේන්තුව මඟින් සිදු කෙරෙන අතර, ඊට අවශ්‍ය මගපෙන්වීම් සහ සෙසු සහයෝගය නාගරික සංවර්ධන අධිකාරිය මඟින් ලබාදෙන ලෙස මහනුවර දිස්ත්‍රික් සම්බන්ධීකරණ කමිටුවේ සභාපති ක්‍රීඩා අමාත්‍ය මහින්දානන්ද අළුත්ගමගේ මහතා උපදෙස් දී ඇත..